钦定古今图书集成/理学汇编/文学典/第199卷 > 《东坡颍州诗》周必大
## 钦定古今图书集成/理学汇编/文学典/第199卷 > 《东坡颍州诗》周必大

东坡以元祐六年秋到颍州，明年春赴维扬，作此诗，
题曰《西湖月夜泛舟》。今集序以赵德麟饯饮湖上为
题是也。按公在颍仅半年，集中自《放鱼长韵》而下凡
六十馀诗。历考东坡所至岁月，惟颍为少，而留诗反
多。盖陈传道履常、赵德麟、欧阳叔弼季默适聚于颍，
故《临别》诗云：“五君从我游，倾泻出怪珍。”又中间刘景
文特来送行，诗云：“欧阳赵陈皆我有，岂谓夫子驾复
迂。迩来又见三黜柳，共此煖热餐毡苏。”自注云：“郡中
日与叔弼、景贶、履常相从，而景文复至，不数日，柳成
之亦见过。宾客之盛，顷所未有。”乃知摅发妙思，罗列
于此，抑有由也。堂名聚星，今古相望。使有俗物败人
意，如坡所云，其能尔乎？冯吴江轸远示真迹，敬题其
后。嘉泰癸亥孟夏九日

前人

“集中观诗难为诗，犹群姝中观色难为色”也。吾友陆
务观当今诗人之冠冕，数劝予哦苏黄门诗，退取《栾
城集》观之，未识其旨趣。甲申闰月辛未，郊居无事，天
寒踞炉如饿鸱。刘友子澄忽自城中寄此卷相示，快
读数过，温雅高妙，如佳人独立，姿态易见，然后知务
观于此道真先觉也。掖垣故事，最重省上及题名礼。
顷予缀《蛾眉班》后，会张夔州真父初拜正字，老吏持
供职牒请舍人署，舍人涉笔从之，次则厅吏以状交
展而已。开宴既无近事，题名初未具石，而忧责丛并，
唱酬亦废。我思古人，岂独叹其笔力哉！